ಬ್ರಿಕ್ಸ್ ವಾಣಿಜ್ಯ ವೇದಿಕೆಯಲ್ಲಿ ಪ್ರಧಾನಮಂತ್ರಿಯವರ ಹೇಳಿಕೆಯ ಕನ್ನಡ ಭಾಷಾಂತರ

ಮಾನ್ಯರೇ, ಬ್ರಿಕ್ಸ್ ವಾಣಿಜ್ಯ ವೇದಿಕೆಯಲ್ಲಿ ಭಾಗಿಯಾಗಿರುವ ಗೌರವಾನ್ವಿತರೇ, ನಮಸ್ಕಾರ, ಶುಭ ಸಂಜೆ ನಾನು ಬ್ರಿಕ್ಸ್ ವಾಣಿಜ್ಯ ವೇದಿಕೆಯಲ್ಲಿ ಭಾಗಿಯಾಗಲು ಹರ್ಷಿಸುತ್ತೇನೆ. 11ನೇ ಬ್ರಿಕ್ಸ್ ಶೃಂಗಸಭೆಯ ಕಾರ್ಯಕ್ರಮ ಈ ವೇದಿಕೆಯೊಂದಿಗೆ ಆರಂಭಗೊಂಡಿದೆ. ನಾನು ಬ್ರೆಜಿಲ್ ಅಧ್ಯಕ್ಷರಿಗೆ, ವೇದಿಕೆಯ ಸಂಘಟಕರುಗಳಿಗೆ ಮತ್ತು ಪಾಲ್ಗೊಂಡಿರುವ ಎಲ್ಲರಿಗೂ ವಾಣಿಜ್ಯವನ್ನು ಆದ್ಯತೆಯಾಗಿ ಪರಿಗಣಿಸಿರುವುದಕ್ಕಾಗಿ ಅಭಿನಂದಿಸುತ್ತೇನೆ. ಸ್ನೇಹಿತರೆ, ಬ್ರಿಕ್ಸ್ ರಾಷ್ಟ್ರಗಳು ವಿಶ್ವದ ಆರ್ಥಿಕ ವೃದ್ಧಿಯ ಶೇ.50ರಷ್ಟು ಪಾಲು ಹೊಂದಿವೆ. ಜಾಗತಿಕ ಆರ್ಥಿಕ ಹಿಂಜರಿತದ ನಡುವೆಯೂ, ಬ್ರಿಕ್ಸ್ ರಾಷ್ಟ್ರಗಳು ಆರ್ಥಿಕ ಅಭಿವೃದ್ಧಿಗೆ ವೇಗ ನೀಡಿದ್ದು, ಲಕ್ಷಾಂತರ ಜನರನ್ನು ಬಡತನದಿಂದ ಹೊರತಂದಿದೆ ಮತ್ತು ತಂತ್ರಜ್ಞಾನ ಮತ್ತು ನಾವಿನ್ಯತೆಯಲ್ಲಿ ಹೊಸ ಮೈಲಿಗಲ್ಲುಗಳನ್ನು ಸಾಧಿಸಿದೆ. ಬ್ರಿಕ್ಸ್ ಸ್ಥಆಪನೆಯ 10 ವರ್ಷಗಳ ತರುವಾಯ, ಈ ವೇದಿಕೆ ನಮ್ಮ ಭವಿಷ್ಯದ ಪ್ರಯತ್ನಗಳಿಗೆ ಮಾರ್ಗದರ್ಶನ ನೀಡುವ ಬಗ್ಗೆ ಚರ್ಚಿಸಲು ಉತ್ತಮ ವೇದಿಕೆ ಕಲ್ಪಿಸಿದೆ. ಸ್ನೇಹಿತರೆ, ಅಂತರ ಬ್ರಿಕ್ಸ್ ವಾಣಿಜ್ಯ ಸರಳೀಕರಣ ಪರಸ್ಪರ ವಾಣಿಜ್ಯ ಮತ್ತು ಹೂಡಿಕೆಯನ್ನು ಹೆಚ್ಚಿಸಲಿದೆ. ನಮ್ಮ ಐದು ರಾಷ್ಟ್ರಗಳ ನಡುವೆ ತೆರಿಗೆ ಮತ್ತು ಸೀಮಾ ಸುಂಕ ಪ್ರಕ್ರಿಯೆಗಳು ಸುಗಮವಾಗುತ್ತಿವೆ. ವಾಣಿಜ್ಯ ಪರಿಸರ ಬೌದ್ಧಿಕ ಆಸ್ತಿ ಹಕ್ಕು ಮತ್ತು ಬ್ಯಾಂಕ್ ಗಳ ಸಹಯೋಗದೊಂದಿಗೆ ಸುಗಮವಾಗುತ್ತಿದೆ. ಹೀಗೆ ಸೃಷ್ಟಿಯಾಗುವ ಅವಕಾಶಗಳ ಸಂಪೂರ್ಣ ಲಾಭ ಪಡೆಯಲು ಅಗತ್ಯವಾದ ವ್ಯಾವಹಾರಿಕ ಉಪಕ್ರಮಗಳ ಕುರಿತಂತೆ ಅಧ್ಯಯನ ಮಾಡಲು ಬ್ರಿಕ್ಸ್ ವಾಣಿಜ್ಯ ವೇದಿಕೆಗೆ ನಾನು ಮನವಿ ಮಾಡುತ್ತೇನೆ. ಅಂತರ ಬ್ರಿಕ್ಸ್ ವಾಣಿಜ್ಯ ಮತ್ತು ಹೂಡಿಕೆ ಗುರಿಗಳು ಮಹತ್ವಾಕಾಂಕ್ಷೆಯಿಂದ ಕೂಡಿರಬೇಕು. ನಿಮ್ಮ ಸಲಹೆಗಳು ನಮ್ಮ ನಡುವಿನ ವಾಣಿಜ್ಯ ವೆಚ್ಚವನ್ನು ಮತ್ತಷ್ಟು ತಗ್ಗಿಸಲು ನೆರವಾಗಲಿವೆ. ಮುಂದಿನ 10 ವರ್ಷಗಳಿಗೆ ನಮ್ಮ ವ್ಯಾವಹಾರಿಕ ಆದ್ಯತೆಯ ಕ್ಷೇತ್ರಗಳನ್ನು ನಮ್ಮ ನಡುವೆ ಗುರುತಿಸಬೇಕೆಂದೂ ನಾನು ವಿನಂತಿಸುತ್ತೇನೆ ಮತ್ತು ಅವುಗಳ ಆಧಾರದ ಮೇಲೆ ಅಂತರ-ಬ್ರಿಕ್ಸ್ ಸಹಯೋಗದ ನೀಲ ನಕ್ಷೆಯನ್ನು ರೂಪಿಸಬೇಕು. ಸ್ನೇಹಿತರೆ, ನಮ್ಮ ಮಾರುಕಟ್ಟೆ ಗಾತ್ರೆ, ವೈವಿಧ್ಯತೆ ಮತ್ತು ನಮ್ಮ ಪೂರಕತೆಗಳು ಪರಸ್ಪರರಿಗೆ ಅತ್ಯಂತ ಪ್ರಯೋಜನಕಾರಿಯಾಗಿವೆ. ಉದಾಹರಣೆಗೆ, ಒಂದು ಬ್ರಿಕ್ಸ್ ರಾಷ್ಟ್ರದಲ್ಲಿ ಒಂದು ತಂತ್ರಜ್ಞಾನವಿದ್ದರೆ, ಉಳಿದವರು ಅದಕ್ಕೆ ಪೂರಕ ಕಚ್ಚಾ ಸಾಮಗ್ರಿ ಅಥವಾ ಮಾರುಕಟ್ಟೆ ಒದಗಿಸಬೇಕು. ಇಂಥ ಸಾಧ್ಯತೆಗಳು ಎಲೆಕ್ಟ್ರಿಕ್ ವಾಹನಗಳು, ಡಿಜಿಟಲ್ ತಂತ್ರಜ್ಞಾನ, ರಸಗೊಬ್ಬರ, ಕೃಷಿ ಉತ್ಪನ್ನಗಳು, ಆಹಾರ ಸಂಸ್ಕರಣೆ ಇತ್ಯಾದಿಗಳಲ್ಲಿ ಇವೆ. ಐದೂ ರಾಷ್ಟ್ರಗಳಿಗೆ ಪೂರಕವಾಗುವಂಥ ಇಂಥ ಅವಕಾಶಗಳನ್ನು ಶೋಧಿಸುವಂತೆ ನಾನು ವೇದಿಕೆಗೆ ಆಗ್ರಹಿಸುತ್ತೇನೆ. ಮುಂದಿನ ಬ್ರಿಕ್ಸ್ ಶೃಂಗದ ಹೊತ್ತಿಗೆ ನಾವು ಅಂಥ ಕನಿಷ್ಠ ಐದು ಕ್ಷೇತ್ರಗಳನ್ನು ಗುರುತಿಸಬೇಕು ಮತ್ತು ಅದರಲ್ಲಿ ಪೂರಕತೆಯ ಆಧಾರದ ಮೇಲೆ ನಮ್ಮ ನಡುವೆ ಜಂಟಿ ಸಹಯೋಗ ರೂಪಿಸಬೇಕು. ಸ್ನೇಹಿತರೆ, ಬ್ರಿಕ್ಸ್ ರಾಷ್ಟ್ರಗಳು ತಮ್ಮ ಜನರ ಕಠಿಣ ಪರಿಶ್ರಮ, ಪ್ರತಿಭೆ ಮತ್ತು ಸೃಜನಾತ್ಮಕತೆಗೆ ಹೆಸರುವಾಸಿಯಾಗಿವೆ. ನಾವಿನ್ಯತೆಯ ಬ್ರಿಕ್ಸ್ ಜಾಲ ಮತ್ತು ಬ್ರಿಕ್ಸ್ ಭವಿಷ್ಯದ ಜಾಲಕ್ಕೆ ಬ್ರಿಕ್ಸ್ ಸಂಸ್ಥೆಯಂಥ ಉಪಕ್ರಮಗಳನ್ನು ನಾಳಿನ ಶೃಂಗಸಭೆಯಲ್ಲಿ ಪರಿಗಣಿಸಲಾಗುತ್ತದೆ. ಮಾನವ ಸಂಪನ್ಮೂಲದ ಮೇಲೆ ಗಮನ ಹರಿಸಿದ ಇಂಥ ಪ್ರಯತ್ನಗಳಲ್ಲಿ ಭಾಗಿಯಾಗುವಂತೆ ಖಾಸಗಿ ವಲಯಕ್ಕೆ ನಾನು ಮನವಿ ಮಾಡುತ್ತೇನೆ. ಈ ಉಪಕ್ರಮಗಳೊಂದಿಗೆ ಯುವ ಉದ್ದಿಮೆದಾರರನ್ನು ಸಂಪರ್ಕಿಸುವ ಮೂಲಕ ನಾವು ನಾವಿನ್ಯತೆ ಮತ್ತು ವಾಣಿಜ್ಯಕ್ಕೆ ಇನ್ನೂ ಹೆಚ್ಚಿನ ಬಲ ನೀಡಬಹುದಾಗಿದೆ. ಸ್ನೇಹಿತರೆ, ಪ್ರವಾಸೋದ್ಯಮ, ವಾಣಿಜ್ಯ ಮತ್ತು ಉದ್ಯೋಗದ ಸಾಧ್ಯತೆಗಳನ್ನು ನಮ್ಮ ರಾಷ್ಟ್ರಗಳ ನಡುವೆ ಮಾಡುವುದು ಹೆಚ್ಚು ಸುಲಭವಾಗುತ್ತದೆ. ಭಾರತೀಯರಿಗೆ ವೀಸಾ ಮುಕ್ತ ಪ್ರವೇಶ ನೀಡಿರುವುದಕ್ಕಾಗಿ ನಾನು ಬ್ರೆಜಿಲ್ ರಾಷ್ಟ್ರಾಧ್ಯಕ್ಷರಿಗೆ ಧನ್ಯವಾದ ಅರ್ಪಿಸುತ್ತೇನೆ. ನಾವು ಐದೂ ರಾಷ್ಟ್ರಗಳು ಪರಸ್ಪರ ಸಾಮಾಜಿಕ ಸುರಕ್ಷತೆ ಒಪ್ಪಂದವನ್ನು ಪರಿಗಣಿಸಬೇಕಿದೆ. ಸ್ನೇಹಿತರೆ, ನಿಮಗೆಲ್ಲರಿಗೂ ಭಾರತ ಸುಗಮ ವಾಣಿಜ್ಯ, ಸರಕು ಸಾಗಾಟ ಸಾಮರ್ಥ್ಯ ಮತ್ತು ಜಾಗತಿಕ ನಾವಿನ್ಯತೆಯ ಸೂಚ್ಯಂಕಗಳಲ್ಲಿ ಪ್ರಗತಿ ಸಾಧಿಸುತ್ತಿರುವುದು ತಿಳಿದೇ ಇದೆ. ಸಮಯದ ಮಿತಿ ಇರುವುದರಿಂದ ನಾನು ರಾಜಕೀಯ ಸ್ಥಿರತೆ, ಊಹಿಸಬಹುದಾದ ನೀತಿಗಳು ಮತ್ತು ವಾಣಿಜ್ಯ ಸ್ನೇಹಿ ಸುಧಾರಣೆಗಳಿಂದಾಗಿ ಭಾರತ ಮುಕ್ತ ಮತ್ತು ಹೂಡಿಕೆ ಸ್ನೇಹಿ ಆರ್ಥಿಕ ರಾಷ್ಟ್ರವಾಗಿದೆ ಎಂದಷ್ಟೇ ಹೇಳಲು ಇಚ್ಛಿಸುತ್ತೇನೆ. 2024ರ ಹೊತ್ತಿಗೆ, ನಾವು ಭಾರತವನ್ನು ಐದು ಟ್ರಿಲಿಯನ್ ಡಾಲರ್ ಆರ್ಥಿಕ ರಾಷ್ಟ್ರವಾಗಿ ಮಾಡಲಿಚ್ಛಿಸಿದ್ದೇವೆ. ಮೂಲಸೌಕರ್ಯವೊಂದಕ್ಕೇ 1.5 ಟ್ರಿಲಿಯನ್ ಡಾಲರ್ ಹೂಡಿಕೆ ಅಗತ್ಯವಿದೆ. ಭಾರತದಲ್ಲಿ ವಿಪುಲ ಸಾಧ್ಯತೆಗಳು ಮತ್ತು ಅಸಂಖ್ಯಾತ ಅವಕಾಶಗಳಿವೆ. ಇವುಗಳ ಪ್ರಯೋಜನ ಪಡೆಯಲು, ಭಾರತದಲ್ಲಿ ಅಸ್ತಿತ್ವದ ನಿರ್ಮಾಣಕ್ಕಾಗಿ ನಾನು ಬ್ರಿಕ್ಸ್ ರಾಷ್ಟ್ರಗಳ ವಾಣಿಜ್ಯೋದ್ಯಮಗಳನ್ನು ಆಹ್ವಾನಿಸುತ್ತೇನೆ. ತುಂಬಾ ಧನ್ಯವಾದಗಳು